מעבר לאיום שמהווה טווח הטיל החדש על ישראל, ערב הסעודית ומדינות המפרץ, "יש בכך צעד מתריס כלפי החברות הקבועות במועצת הביטחון של האו"ם, במהלך המשא ומתן הבהירה איראן כי תכנית הטילים שלה לא עומדת כלל לדיון"

טיל חדש שפותח על ידי איראן מדיר שינה מאנשי מערכת הביטחון בישראל, זאת בעקבות פרסומים של מקורות איראניים על אודות טיל בליסטי ומשגר לוויינים חדשים שפותחו במדינה.

אמש (שבת) נערך ניסוי ראשוני בטיל ועל פי הנתונים שהפיצו האיראנים ונבחנו על ידי מומחים לטילים וחלל בישראל עלה כי טיל ה"פתאח 313" המדובר – הגרסה המשודרגת לטיל המוכר "פתאח 110" – מסוגל להגיע לטווח של 500 קילומטר, 200 קילומטרים יותר מאשר הטיל הישן. איראן לא פרסמה מידע על רמת הדיוק של הטיל החדש, אך מומחים מעריכים כי מדובר בדיוק שלא עולה על עשרות מטרים ומסוגל לשאת ראש נפץ קרבי של מאות קילוגרמים או פצצות מצרר. ראשו של הטיל יכול להיות אלקטרו-אופטי או מכוון על ידי מכ"ם.

בטווחים אלו מסוגל הטיל לפגוע בכל בסיסי חיל האוויר, בסיס מחנה מטכ"ל, תשתיות לאומיות ומתקנים רגישים ברחבי מדינת ישראל. טל ענבר, ראש המרכז לחקר החלל במכון פישר למחקר אסטרטגי, אוויר וחלל, מסר לאתר 'וואלה' כי השיפור בטווח הטיל והדיוק השתנו בזכות מעבר מדלק נוזלי לדלק מוצק, ושימוש בחלקים מחומרים מורכבים.

הנחת העבודה בצה"ל היא כי מה שנמצא בידי איראן מגיע בסופו של דבר גם לידי חיזבאללה. טיל מסוג זה שמכסה את כל מדינת ישראל יאפשר לארגון השיעי לשגר אותו מעומק השטח הלבנוני או הסורי, בחסות מבנים בלב אוכלוסייה עירונית, ולפגוע במדויק במתקנים אסטרטגיים בישראל.

במשרד הביטחון ובצה"ל שמו דגש בשיחות עם בכירים בממשל האמריקני על המשך פיתוח הנשק ואמצעי הלחימה של איראן, אך נושא זה לא קיבל ביטוי בהסכם הגרעין הסנקציות שהטילה בעבר מועצת הביטחון של האו"ם על הרפובליקה האיסלאמית כללו איסור לפיתוח טילים המגיעים לטווח של יותר מ-300 קילומטר, אך כעת הוכיח משטר האייתולות כי הוא מתעלם מכך.

מעבר לאיום שמהווה טווח הטיל החדש על ישראל, ערב הסעודית ומדינות המפרץ, "יש בכך צעד מתריס כלפי החברות הקבועות במועצת הביטחון של האו"ם", הוסיף ענבר. "שכן במהלך המשא ומתן עם איראן על תכנית הגרעין שלה, הבהירה איראן כי תכנית הטילים שלה לא עומדת כלל לדיון".